text: Trelænget gård brænder - 600 svin aflives
  19 december 2011 kl. 15.10
  En tre-længet gård på Gesten Kærvej ved Vejen brænder. Brandvæsen fra flere byer deltager i slukningsarbejdet. 600 svin er kørt til nødslagtning.
  Branden brød ud ved 14-tiden. Den er opstået i tagetagen.
  Ilden bredte sig hurtigt til alle tre længer.
  
  Brandsikkert loft
  Brandfolk fra Kolding, Lunderskov, Vejen og Brørup blev tilkaldt. Der blev også rekviret hjælp fra Beredskabsforbundets Støttecenter Esbjerg. 
  I de tre længer gik 1300 svin. Ilden er begrænset til tagkonstruktionen med et brandsikkert loft.
   
  
  Nødslagtning
  Dyrlæger har undersøgt de 1300 svin. 600 - primært af de ældste - er vurderet til at have taget skade af branden. De er derfor kørt til slagtning. 
  De andre 700 vurderes ikke til at være i fare.
  
  Tagkonstruktion
  Ved 17-tiden begyndte redningsmandskabet at fjerne hele tagkonstruktionen, som er ødelagt af branden. 
  Årsagen til branden kendes ikke.
  